Загорац је играо 2012. на Светском првенству у баскету 3 на 3 у конкуренцији играча до 18 година. У тиму заједно са Луком Анђушићем, Михајлом Андрићем и Милошем Јанковићем је освојио златну медаљу, а у финалу је савладана селекција САД. Наредне године је са јуниорима Србије заузео шесто место на Европском првенству, али је уз Николу Јокића био једини кошаркаш из Србије учесник Ол стар утакмице јуниора која је за време Евробаскета одржана у Словенији. На ЕП за играче до 20 година које је одржано 2015. у Италији освојио је златну медаљу.